Begin en eindig dag só | Netwerk24
Begin en eindig dag só
Deur Stephan Joubert 22 Julie 2020 05:01
Om dankie te sê, is om erkenning te gee aan ander mense vir iets wat hulle vir jou gedoen het. Om dankie te sê, is die regte ding om te doen. Om reg dankie te sê, is meer as net goeie maniere.
Dit kom uit die hart, veral as jy vir die Here dankie sê. In die Bybel word dankie uitgedruk in lof en aanbidding. Jy sê vir God reg dankie deur sy Naam in ere te hou.
Jy sê vir Hom dankie deur Hom te aanbid. Doen dit gereeld. Doen dit elke dag. Begin en eindig jou dag met lof en dank. Doen dit heel eerste in die oggend voordat jy jou selfoon nader wink.
Doen dit heel laaste in die aand voordat jy gaan slaap. Sê vir die Here dankie vir elke snytjie brood, elke asemteug, elke stukkie vreugde, elke geleentheid en vir elke dag se porsie verniet-genade. Leef in dankbaarheid teenoor God en almal om jou.